Predkladacia správa

Predkladaný materiál obsahuje Návrh na uzavretie Zmluvy medzi vládou Slovenskej republiky a vládou Malajzie o zamedzení dvojitého zdanenia a zabránení daňovému úniku v odbore daní z príjmov (ďalej len „zmluva”). Materiál sa predkladá v súlade s Pravidlami pre uzatváranie medzinárodných zmlúv a zmluvnú prax schválenými uznesením vlády č. 743 z 21. 10. 2009 ako iniciatívny materiál. 
Materiál sa opätovne predkladá na pripomienkové konanie, pretože od augusta 2009, keď bol materiál predložený po prvýkrát, nastali zmeny doplnením písmena c) v článku 3 ods. 1 a doplnením odsekov 4 a 5 v článku 26 zmluvy písomnou procedúrou.  
Predkladaný materiál zodpovedá právnym predpisom Slovenskej republiky. Zmluva rozširuje bilaterálnu zmluvnú základňu Slovenskej republiky. Pokiaľ ide o otázku zlučiteľnosti medzinárodných zmlúv o zamedzení dvojitého zdanenia s právom Európskej únie, spôsob zamedzenia dvojitého zdanenia je úplne v kompetencii jednotlivých členských štátov Európskej únie. Primárne právo Európskej únie neupravuje uzavieranie zmlúv o zamedzení dvojitého zdanenia. 
Z hľadiska vecnej podstaty predkladaného materiálu je zmluva medzinárodnou hospodárskou zmluvou všeobecnej povahy (článok 7 ods. 4 Ústavy SR), ktorá má charakter prezidentskej zmluvy. Zmluva podľa článku 7 ods. 5 Ústavy SR má prednosť pred zákonmi. Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb a medzinárodnú zmluvu, na ktorej vykonanie nie je potrebný zákon. Zmluva podlieha ratifikácii a bude vyhlásená spôsobom ustanoveným zákonom.  
Ministerstvo zahraničných vecí Malajzie potvrdilo diplomatickou nótou č. GW 03/09 z 12. mája 2009, že podľa Ústavy Malajzie je federálna vláda Malajzie vykonávateľom výkonnej právomoci na úrovni federácie pozostávajúcej z 13 štátov. Podľa Ústavy Malajzie vstupovanie do zmluvných záväzkov a vykonávanie medzinárodných zmlúv sú záležitosti v právomoci federácie, a preto musí byť v medzinárodnej zmluve uzavieranej Malajziou výslovne uvedené, že ju podpisuje federálna vláda Malajzie (the Government of Malaysia). Kópia diplomatickej nóty Malajzie a jej pracovný preklad je prílohou predkladaného materiálu. Napriek tomu, že uvedená diplomatická nóta sa konkrétne zmieňuje o zmluve o ochrane investícií, vzťahuje sa rovnako aj na predkladaný návrh zmluvy. 
Predložený materiál obsahuje doložku o posúdení vplyvov a doložku prednosti medzinárodnej zmluvy pred zákonmi Slovenskej republiky. 
Ďalší postup po podpise zmluvy stanovuje článok 28 Pravidiel pre uzatváranie medzinárodných zmlúv a zmluvnú prax, podľa ktorého gestor zmluvy informuje prezidenta SR o podpise. So súhlasom prezidenta SR môže byť zmluva predložená na vyslovenie súhlasu Národnej rade SR a následne na ratifikáciu.